b'\n_START_ARTICLE_\nAnina provizija\n_START_SECTION_\nZgodba\n_START_PARAGRAPH_\nV ospredju je intimna zgodba fotografinje in oblikovalke Ane Mlejnik, ki je kljub uspe\xc5\xa1nemu mo\xc5\xbeu samostojna \xc5\xbeenska. Na za\xc4\x8detku zgodbe pretresena fotografira begunce na meji. Ko njen pohlepni mo\xc5\xbe Sa\xc5\xa1o Mlejnik zabrede in izgine neznano kam, sku\xc5\xa1a Ana razumeti, kaj stoji za policijsko preiskavo in mo\xc5\xbeevimi posli, hkrati pa postane skupaj s h\xc4\x8derko osnovno\xc5\xa1olko \xc5\xbertev izsiljevanja nevidne kriminalne zdru\xc5\xbebe. Grozi ji zaplemba hi\xc5\xa1e in izguba vsega premo\xc5\xbeenja. Ana prvi\xc4\x8d v \xc5\xbeivljenju sre\xc4\x8da tasta Bo\xc5\xbea, carinika, v kleti katerega je Sa\xc5\xa1o kot mulc preprodajal ukradeno blago. Izve tudi, da je njen mo\xc5\xbe o\xc4\x8de otroka njihove dru\xc5\xbeinske prijateljice Brede.\n_START_SECTION_\nProdukcija\n_START_PARAGRAPH_\nScenarist filma Buh je povedal, da bi lahko o tajkunih posnel nadaljevanko, a se mu zdi bolj zanimivo do\xc5\xbeivljanje nedol\xc5\xbene tajkunove \xc5\xbeene. Zanj so pomembne tudi usode stranskih likov, in\xc5\xa1pektorja \xc5\xa0emeta, ki ga \xc4\x8dez no\xc4\x8d odpustijo in to\xc5\xbeilke, ki jo sku\xc5\xa1ajo podkupiti. V film je Buh poleg Anine intimne usode vklju\xc4\x8dil tudi dana\xc5\xa1njo stvarnost._NEWLINE_Za re\xc5\xbeiserja Igorja \xc5\xa0mida je bilo vabilo Vesne Milek na avdicijo za glavno \xc5\xbeensko vlogo stvar trenutka, imel jo je takoj v mislih. Milekova se je sprva obotavljala. Z Rebeko Po\xc4\x8divav\xc5\xa1ek sta se v vlogah mame in h\xc4\x8dere dobro ujeli. Film so posneli v 24 snemalnih dneh. Delo pri filmu je bil pravi tobogan, strukturi je \xc5\xa0mid hotel vdahniti \xc4\x8dim ve\xc4\x8d mesa in krvi.  _NEWLINE_Produkcijska hi\xc5\xa1a pri tem filmu je bila Studio Arkadena, koprodukcijska pa Ritem, studio za audio in video storitve._NEWLINE_Projekt je sofinanciral Slovenski filmski center, tehni\xc4\x8dne usluge je nudila FS Viba film Ljubljana, film je distribuiralo podjetje Fivia.\n_START_SECTION_\nUstvarjalci o filmu\n_START_PARAGRAPH_\nRe\xc5\xbeiser \xc5\xa0mid meni, da je izvrstna "ansambelska" igra odlika filma. Po njegovem je tematski okvir filma aktualni (slovenski) fenomen tajkunov in z njimi povezanih \xc5\xa1kandalov. Po Buhovem mnenju je film je kriti\xc4\x8den do dejstva, da se tajkuni pogosto izognejo kazni in odpira vpra\xc5\xa1anje o tem, kdo vle\xc4\x8de niti iz ozadja._NEWLINE_Milekova je o svoji vlogi povedala, da se je nanjo pripravljala vse \xc5\xbeivljenje, da je Ana oba star\xc5\xa1a izgubila v prometni nesre\xc4\x8di, da je samorastnica in da se je v Sa\xc5\xa1a zaljubila zaradi potrebe po varnosti, hkrati pa sta bila oba boema.  Dejan Spasi\xc4\x87 je o svoji vlogi tajkuna Sa\xc5\xa1a povedal, da je vsakdo v \xc5\xbeivljenju storil nekaj, kar ni bilo v redu in je posku\xc5\xa1al to zakriti. S tem dejstvom se je igralec poistovetil in ga sku\xc5\xa1al speljati na svoj mlin.\n_START_SECTION_\nPredvajanje in odziv gledalcev\n_START_PARAGRAPH_\nFilm je premiero do\xc5\xbeivel 22. februarja 2017 v ljubljanskem Koloseju. Na redni spored je pri\xc5\xa1el 23. februarja 2017. Neke vrste premiero je film imel tudi v Mestnem kinu Dom\xc5\xbeale 9. marca 2017. Po projekciji filma je Jure Mati\xc4\x8di\xc4\x8d, programski vodja v Kulturnem domu Franca Bernika, vodil pogovor z re\xc5\xbeiserjem, scenaristom in nekaterimi igralci o lokaciji snemanja in navdihu za zgodbo._NEWLINE_Film je v Sloveniji videlo 3.081 ljudi, zaslu\xc5\xbeil je 10.087 \xe2\x82\xac.\n_START_SECTION_\nOdziv kritikov\n_START_PARAGRAPH_\nKritiki so film ostro in enoglasno zavrnili._NEWLINE_Denis Vali\xc4\x8d je za oddajo Gremo v kino na 3. programu Radia Slovenija napisal, da je dru\xc5\xbebena kriti\xc4\x8dnost filma zgolj poza, da film ni prvi tak primer in da je bil \xc5\xbee pred ogledom sumni\xc4\x8dav. Ceni doma\xc4\x8do filmsko ustvarjalnost, vendar mu je bilo zaradi prej navedenih pomislekov pred ogledom filma nelagodno. Odpor mu je vzbudil \xc5\xbee populisti\xc4\x8den naslov filma, moti ga, da se v film zba\xc5\xa1e vse teme in izraze kavarni\xc5\xa1kih omizij, od tajkunov do beguncev in njihovega vdora med ljudi ter se stavi na njihov negativni, zlove\xc5\xa1\xc4\x8di prizvok. Kritika tako popa\xc4\x8denje slike realnosti prizadene. Zgra\xc5\xbea se nad likom Ane, ki kljub svoji inteligenci in izostrenemu dru\xc5\xbebenemu \xc4\x8dutu ne ve, kaj po\xc4\x8dne njen mo\xc5\xbe. Ne mara takega odvzemanja dostojanstva filmskim likom._NEWLINE_Marcel \xc5\xa0tefan\xc4\x8di\xc4\x8d Jr. je za Mladino filmu dal oceno PROTI. Primerja ga s filmoma No\xc4\x8dno \xc5\xbeivljenje in Inferno. O\xc4\x8dita mu katalo\xc5\xa1ko in monotono na\xc5\xa1tevanje \xc5\xa1kandaloznih \xc4\x8dasopisnih naslovov in obe\xc5\xa1anje vsega gospodarskega kriminala na enega samega \xc4\x8dloveka. Moti ga telenovelisti\xc4\x8dna ekspresivnost, pretirani glasbeni poudarki in pomanjkanje napetosti, ki bi se spodobila za triler. Zdi se mu neokusno, da \xc5\xbeenska, ki je brezskrbno u\xc5\xbeivala v razko\xc5\xa1ju in se ni vpra\xc5\xa1ala, od kje mo\xc5\xbeu denar, svoje trpljenje ob izgubi premo\xc5\xbeenja primerja s trpljenjem beguncev._NEWLINE_\xc5\xbdenja Leiler z Dela namiguje na korupcijo, saj naj bi Igor \xc5\xa0mid izkoristil svoj polo\xc5\xbeaj predsednika sveta Slovenskega filmskega centra za odobritev sredstev Studiu Arkadeni za snemanje njegovega filma. Zanjo je film \xc5\xa1e ena ponesre\xc4\x8dena slovenska kriminalka, ki je namenjena le zehanju in posmehovanju, re\xc5\xbeiserju \xc5\xa0midu svetuje, naj se dr\xc5\xbei manj zahtevnega televizijskega formata. Moti jo, da se emancipirana, inteligentna \xc5\xbeenska obna\xc5\xa1a, kot blond, trapasta av\xc5\xa1a. Neusmiljenost in pretkanost njenega mo\xc5\xbea je ne prepri\xc4\x8data, njegove domevne bogatije ne vidi, posmehuje se izgledu vile. Kritizita slabo narejene in kli\xc5\xa1ejske like Merca, Petkov\xc5\xa1ka in \xc5\xa0emeta in ugotavlja, da se na koncu filma ni\xc4\x8d zares ne zgodi. Tudi ona se zgra\xc5\xbea nad tem, da se Anino trpljenje primerja s trpljenjem beguncev. Ne more pohvaliti ni\xc4\x8desar, ne re\xc5\xbeije, ne likov, ne dialogov, ne domnevnega premisleka o te\xc5\xbeavah sodobne slovenske dru\xc5\xbebe._NEWLINE_Zdenko Vrdlovec z Dnevnika je dal filmu oceno 2. Napi\xc5\xa1e, da film ne more konkurirati dru\xc5\xbebeni realnosti in se posmehuje temu, da so v filmu tajkuni odkritje in da je korupcija lumparija nekega pohlepne\xc5\xbea. Tudi njega moti Anina ignoranca, saj v Sloveniji visok \xc5\xbeivljenjski standard ni obi\xc4\x8dajen, kot mo\xc5\xbe naj bi igrala dvojno igro, primerjava Ane z begunci je zanj neumestna. Prizori z Mercem in \xc4\x8cudnovo se mu zdijo malce bolj\xc5\xa1i, a mu ne pre\xc5\xbeenejo ob\xc4\x8dutka stereotipije, pogre\xc5\xa1a napetost._NEWLINE_Matic Majcen za Ve\xc4\x8der opozarja, da se slovenski filmarji morda vra\xc4\x8dajo v \xc4\x8das po osamosvojitvi, ko so navdu\xc5\xa1eno snemali posmeha vredne \xc5\xbeanrske izdelke, v to generacijo uvrsti prav re\xc5\xbeiserja \xc5\xa0mida. Spomne na filme, kot so Rabljeva freska, Morana in Patriot. Filmski ekipi o\xc4\x8dita, da ni v stiku z realnostjo, to argumentira s tem, da so novinarka Milekova, komik Bizovi\xc4\x8dar in voditeljica Moreljeva \xc4\x8dez no\xc4\x8d postali igralci. "Allstar" igralska ekipa se mu zdi tragikomi\xc4\x8dna, dialogi obupni, smilita se mu Janez \xc5\xa0kof in Dejan Spasi\xc4\x87, ki s svojo prepri\xc4\x8dljivostjo poudarjata amaterskost ostalih. Re\xc5\xbeiser \xc5\xa0mid ga razo\xc4\x8dara, ker bi moral glede na svoje izku\xc5\xa1nje znati ve\xc4\x8d, o\xc4\x8dita mu srednje\xc5\xa1olsko slabo posnete prizore. Gledanje tega filma je zanj bole\xc4\x8de, ozna\xc4\x8di ga za primerek uradnega "trasha" po dolgem \xc4\x8dasu. Vse skupaj ga zelo skrbi, saj je projekt financiral Slovenski filmski center, katerega direktor se je prito\xc5\xbeeval, da v Sloveniji ni dovolj denarja za dobre filme. Boji se, da imata strokovna komisija in direktor slab okus, da padajo na poceni zvezdni\xc5\xa1ki senzacionalizem in da s takimi potezami dajejo vtis, da si slovenski film ne zaslu\xc5\xbei niti drobi\xc5\xbea, ki ga prejme.'